ሥልጠናው በራስ የመተማመን መንፈስ እንደጨመረላቸው ተሳታፊዎች ገለጹ
አዲስ አበባ፡- በአዲስ አበባ ከተማ አስተዳደር የፐብሊክ ሰርቪስና የሰው ሀብት ልማት አዘጋጅነት በከተማዋ በሚገኙ የመንግሥት ተቋማት ቅጥር ለፈፀሙ አዳዲስ ሠራተኞች እየተሰጠ ያለው የቅድመ ሥራ ሥልጠና በራስ የመተማመን መንፈስ እንደጨመረላቸው የሥል ጠናው ተሳታፊዎች ገለጹ። ከሥልጠናው ተሳታፊዎች ውስጥ አንዱ የሆነውና በአዲስ አበባ ትምህርት ቢሮ ቅጥር ፈፅሞ የአይ ሲቲ ክፍል ውስጥ በጥገና ሞያ እንዲሰራ የተመደበው ወጣት ሚካኤል መስፍን ሥልጠናው፤ ከሌሎች ሰዎች ጋር እንዴት መግባባትና በራስ የመተማመን መንፈስን ማጎ ልበት እንደሚቻል ትምህርት እንደሰጠው በተ ለይ ለአዲስ ዘመን ገልጿል። ከሥራ ባልደረቦቹ የማያውቃቸውን ነገሮች በመጠየቅ እንዴት መማር እንደሚችልና ራሱን በየቀኑ በማሻሻል በቀጣይ ኅብረተሰቡን በቅንነት የማገልገል አቅሙን እንደጨመረለትም ጠቅሷል። በቀጣይም እንደዚህ ዓይነት ሥልጠናዎች በመንግሥት መስሪያ ቤቶች ብቻ ሳይሆን በግል ተቋማትም ጭምር መሰጠት እንዳለባቸውም አመልክቷል። ከባህርዳር ዩኒቨርሲቲ በዘንድሮው በጀት ዓመት በጋዜጠኝነት በመጀመሪያ ዲግሪ መመረቋን የጠቀሰችው ወጣት እየሩሳሌም አብርሃም፣ በአዲስ አበባ ከተማ የትራፊክ ማኔጅመንት ኤጀንሲ ቅጥር ፈጽማለች። የቅድመ ሥራ ሥልጠናው ወደሥራ ከመግባቷ በፊት በሥራ የሚገጥሟትን ውጣ ውረዶችን ለማለፍ በምን መልኩ በራስ የመተማመን መንፈሷን ማጎልበት እንዳለባት ትምህርት የቀሰመችበት መሆኑን ገልፃለች። እርሷ የማታውቃቸውን ነገሮች እንዴት ከሌሎች ጠይቆ መረዳት እንደሚቻልም ከሥልጠናው መማሯን ጠቅሳ፤ በተለይ በሥራ የሚገጥሙ ውጣ ውረዶችን እንዴት ማለፍ እንደሚኖርባት ሰፊ ትምህርት እንዳገኘች ይህም ለሥራዋ ይበልጥ ዝግጁ እንድትሆን እንዳደረጋት ጠቁማለች። በአዲስ አበባ ከተማ አስተዳደር የፐብሊክ ሰርቪስና የሰው ሀብት ልማት ቢሮ የትምህርት ቢሮ ሥልጠና ቦታ አስተባባሪ አቶ ፍሰሃ አባተ እንደገለፁት፤ ቢሮው ለአዳዲስ ሠራተኞች ያዘጋጀው የቅድመ ሥራ ሥልጠና በአምስት ርዕሰ ጉዳዮች ላይ በማተኮር ከትናንት በስትያ ጀምሮ ለተከታታይ አምስት ቀናት ይሰጣል። ሥልጠናዎቹም በፐርሰናል ዴቨሎፕመንት፣ በሰርቫንት ሊደርሺፕ፣ በቪዝነሪ ሰርቫንት፣ በከስተመር ሰርቪስና በአዲስ አበባ ከተማ ሠራተኞች አዋጅ ላይ በማተኮር ሁለት መቶ ሃምሳ አምስት ለሚሆኑ አዳዲስ ሠራተኞች በአስራ ሰባት የሥልጠና ቦታዎች የሚሰጥ መሆኑን የሥልጠናው አስተባባሪ ጠቁመዋል። አስተባባሪው እንዳሉት፤ ሰልጣኞቹ በኮን ስትራ ክሽን ቢሮ፣ ትምህርት ቢሮ፣ ፐብሊክ ሰርቪስና የሰው ሀብት ልማት ቢሮ፣ የትምህርት ጥራት፣ የተፋሰስና አረንጓዴ አካባቢዎች ልማት አስተዳደር ኤጀንሲና ትራፊክ ማኔጅመንት ኤጀንሲ ውስጥ አዲስ ቅጥር የፈፀሙ ናቸው። የቅድመ ሥራ ሥልጠናው ሰልጣኞች በመንግሥት ሠራተኝነት ዙሪያ በቂ ግንዛቤ እንዲኖራቸው በማድረግ የሚጠበቅባቸውን ድርሻ እንዲወጡ የሚያስችላቸው መሆኑንም አስተባባሪው ጠቅሰው፤ በተለይ የአገል ጋይነት ስሜትን ተላብሰው ሥራቸውን በብቃት እንዲ ያከናውኑ የሚረዳ መሆኑንም ገልጸዋል።አዲስ ዘመን የካቲት 19/2012አስናቀ ፀጋዬ